Absentes erant abbates Cistercii et Claraevallis qui in carcere detenti erant a Friderico II Imperatore. Anno Domini millesimo ducentesimo quadragesimo acta sunt haec in Cistercio tempore Capituli generalis.  1  Ut conscientiis personarum Ordinis et bono nomini in posterum salubrius consulatur, districte praecipitur a Capitulo generali ut nullus omnino de Ordine nostro per se vel per interpositam personam, homines, seu quascumque possessiones acquirat immobiles ad perpetuitatem vel censum seu firmam aliquam temporalem, nisi ad se iure feodi, vel census sive alterius redditus cuiuscumque pertineant. Redditus autem annuos ex solis denariis pure ad hoc in eleemosynam datis, seu ex possessionibus nostris immobilibus usque ad quantitatem futurae emptionis prius venditis emere concessit Capitulum generale. Acquisitiones quoque pensionum vel reddituum quas debemus usurariorum nec non et decimarum iuxta iuris canonici formam commutationes etiam possessionum ad paritatem sine refusione aliqua ex parte Ordinis facienda fieri minime prohibentur ; ea autem quae nobis in puram et simplicem donationem absque aliqua huius constitutionis fraude occulta vel manifesta pie collata fuerint recipere non vetamur, nec aliquis de cetero scribi permittat in cartis suis se habere titulo donationis vel eleemosynae quod acquisierit titulo emptionis, propter mala quae inde possunt Ordini evenire.  Ab aedificiis quoque construendis quilibet abbas, quamdiu fuerit obligatus debito centum marcharum ad pondus Trecense, omni debito tamen quod sibi debetur bono et reddibili compensato, omnino abstineat, nisi forte hoc faciat de eleemosyna pure ad hoc ipsum collata, et nisi infortunium incendii vel ruinae seu necessitas humilium grangiarum et tectorum animalium seu huiuscemodi aedificiorum aliter aliunde facere compellat, hoc nihilominus diligenter proviso, ne in hiis exceptis casibus, occasione huius permissionis nimis grandia vel sumptuosa aedificia construantur ; abbas autem qui contra hoc statutum aedificare vel acquirere praesumpserit, absque aliqua retractatione deponatur ; monachi vero vel conversi, quorum consilio contra factum fuerit, in domo propria sint ultimi, et omni sexta feria sint in pane et aqua ; nec monachi suscipiant ordines nec exequantur, conversi vero nulla habeant officia nisi de licentia Capituli generalis. Excipiuntur ab hac lege abbatiae de novo fundatae sive fundandae, quae usque ad quintum decimum fundationis suae annum possessiones acquirere poterunt et domos necessarias preparare. Provideat autem visitator ut in carta, sigillo suo signata et a foris dependente, diligenter scribat quae corrigenda et ordinanda statuerit, et committat cartam cantori legendam una cum diffinitione praesenti, sequenti anno in Capitulo in visitatione, et faciat utramque cum omni diligentia inviolabiliter observari.  2  Indulgetur a Capitulo generali ut aedificia ante tempus Capituli generalis anni MCCXL inchoata, quae absque gravi domus detrimento aedificari poterunt, liceat consummare.  3  Petitio domini regis et reginae Franciae de festo Sanctae Coronae spineae in crastino beati Laurentii faciendo in abbatiis regni sui, exauditur ; tam de legenda historia quam de ceteris ad festum pertinentibus provideant de Valle Sarnay et de Caroliloco abbates, et deferant aliquot paria ad Capitulum generale.  4  Districte praecipitur ut ea quae statuta sunt de monachis et conversis propriis non emittendis, vel alienis non recipiendis seu non retinendis inviolabiliter observetur, nec liceat patribus abbatibus remittere hospites, nisi in casibus in quibus proprios remittere est concessum.  5  Diffinitur a Capitulo generali quod abbate domus existente in conventu, sive in abbatia sive in grangiis et aliis locis suis, omnes abbates de generatione eius abbatibus hospitibus cedant supervenientibus, ipso autem absente unusquisque iuxta aetatem domus suae teneat locum suum.  6  Districte praecipitur Sancti Anastasii et Sancti Sebastiani abbatibus ut fugitivos Ordinis quorum vita pessima honestas et fama Ordinis, maxime in romana Curia, non mediocriter denigratur, per procuratores qui ibi procurant Ordinis negotia, capi faciant et in carcere sub arcta vita atque custodia usque ad nutum Capituli generalis detineri, expensas quas propter hoc dicti abbates facient a dicto Capitulo generali absque difficultate aliqua recepturi. Abbas Sancti Sebastiani hoc collegae suo denuntiet.  7  Quoniam per servientes abbatum venientium ad generale Capitulum multa scandala sunt exorta, statuitur ut quicumque *serviens* Ordinis veniendo ad Capitulum generale, maxime apud Divionem movere rixam, coreare vel aliquid aliud facere unde scandalum grave oriatur praesumpserit, a servitio totius Ordinis irrevocabiliter expellatur. Hanc poenam abbas vel conversus ipsius cum ad Capitulum venerint suis servientibus non negligant intimare. Abbas, monachus, vel conversus qui scienter ex tunc talem retinere praesumpserint, generalis Capituli arbitrio puniantur.  8  Item praecipitur ut nullus abbas nec etiam monachus aut conversus tempore Capituli generalis portam Cistercii causa merces emendi exire praesumat.  9  Quoniam de curiositate curruum monialium Ordinis nostri clamosa insinuatio venit ad Capitulum generale, statutum est ut currus de cetero non habeant, sed bigas, et illae etiam non nisi vilibus pannis viridibus vel nigris cooperiantur, nec unquam equitent nisi in illis locis in quibus bigae gressum vel cursum habere non consueverunt.  10  Quoniam eleemosynae quas faciebant abbates in ingressu et regressu Capituli generalis multis generabant scandalum et inhonestis personis multis ex causis erant materia delinquendi, statuitur ut nullus abbas infra duas leucas a Cistercio videlicet a villa quae appellatur Solon usque ad Cistercium, nec alia parte Cistercii usque ad villas quae appellantur Nuitz et Agilleum, aliquam eleemosynam largiantur.  11  Pro domino Praenestino Apostolicae Sedis legato a singulis personis Ordinis dicatur singulis diebus unum *Pater noster* et quinquies *Ave Maria*.  12  Quoniam de curiositate tabularum quae altaribus Ordinis nostri superponuntur clamosa insinuatio venit ad Capitulum generale, praecipitur ut omnes tabulae depictae diversis coloribus amoveantur aut colore albo colorentur.  13  Districte praecipitur ut Libellus diffinitionum in singulis Ordinis nostri capitulis, consummatis omnibus, antequam dicatur *Adiutorium nostrum*, a festo Omnium Sanctorum usque ad Pascha ad pedes et ad arbitrium praesidentis, ad minus semel in anno per idoneam personam ex integro perlegatur ne quis de ignorantia se excuset.  14  Inhibetur auctoritate Capituli generalis ne de cetero aliquis de Ordine nostro procuret ut mulieres abbatias Ordinis nostri ingrediantur ; qui autem hoc procuraverit sciat se illam poenam incurrisse quam meruerunt illi qui privilegium acquirunt contra Capitulum generale et totius Ordinis instituta.  15  Statuitur ut fugitivi quibus regressus secundum regulam et ordinem denegatur, si poenitentes redire voluerint et satisfacere omnino, recipiantur in domibus propriis vel locis aliquibus earumdem, non ad communem habitum sed ad quemcumque alium habitum et victum prout abbates eorum viderint expedire, nec alicui dentur de cetero litterae generales.  16  Inhibetur districte ne quis abbas monachum vel conversum absolvere a professione praesumat, nisi prius sibi constiterit quis ipsius professionem recipiat ; abbas autem cui mittitur potest remittere sic absolutum, si sibi viderit expedire.  17  Pro abbatibus eorumque sociis qui ad romanam Curiam de mandato Summi Pontificis et ordinatione Capituli generalis ituri sunt, iniungitur ut singulis horis Beatae Virginis extra infirmitorium dicatur collecta *Adesto Domine*, etc., et a singulis conversis nostris *Pater noster* et *Ave Maria* a Purificatione usque ad sequens Capitulum generale.  18  Pro domino rege Franciae et regina matre eius et liberis eius et regina uxore eius et filia eius, et negotio Albigensium iniungitur una missa de Spiritu Sancto a singulis sacerdotibus Ordinis universi ; huic missae associantur rex et regina Angliae quae praegnans est, et regina Scotiae ut Deus det ei haeredem masculum, et dux Austriae, et abbas et conventus Sancti Dionysii parisiensis.  19  Domino Thomasio cardinali iam defuncto cui concessum fuerat plenarium servitium a Capitulo generali per universum Ordinem persolvatur.  20  Domino Ioanni archiepiscopo Mitilanensi iam defuncto cui concessum fuerat a Capitulo generali post obitum eius plenarium servitium per universum Ordinem persolvatur.  21  Domino Iohanni militi de Fays, a Capitulo generali [concessa] post obitum suum a singulis sacerdotibus una missa per Ordinem universum, persolvatur.  22  Domino Arnaldo Aginensi episcopo Ordinis nostri, conceditur post mortem ipsius plenarium servitium per Ordinem universum.  23  Petitio reginae Franciae pro anima bonae memoriae electi Valentini avunculi sui exauditur in hunc modum, videlicet quod in unaquaque abbatia Ordini nostri, una missa celebretur pro ipso, et in omnibus aliis bonis quae de cetero fient in Ordine plenariam participationem, et nihilominus in domo de Altacumba eius anniversarium celebretur ; huic missae associetur Lambertus de Castellione miles, et anniversario associetur pater dicti electi comes Sabaudiae.  24  Petitio comitis Richardi de una missa dicenda pro comitissa uxore sua defuncta, per universum Ordinem a singulis sacerdotibus Ordinis universi, exauditur.  25  Domino Renerio cardinali respondeatur humiliter et devote super petitionibus suis quas fecit Capitulo generali, per abbatem aliquem providum et circumspectum, cui dentur litterae de credentia a Capitulo generali.  26  Abbatem de Scola Dei per patrem abbatem accusatum super introductione cuiusdam viduae renitentis in domo monialium et habitu religionis indutae, inquisitione facta super hoc diligenter, tamquam innocentem absolvit a dicta impetitione Capitulum generale, et de dicto patre abbate qui minus iuste videtur filium accusasse, committitur abbati Claraevallis, et quid inde, etc.  27  Translatio abbatiae de Clariana committitur de Fontefrigido et de Bolbona abbatibus, ut ad locum personaliter accedentes, pensatis omnibus quae secundum formam Ordinis sunt pensanda, faciant quod eis viderint expedire, et quid inde, etc.  28  Conceditur abbati de Novo monasterio personaliter ut quarto anno veniat ad Capitulum generale, ita quod concessio ista non transeat ad successores.  29  Commutatio possessionum et translatio abbatiae de Casa valone committitur de Locedio et de Morimundo in Lombardia abbatibus, qui auctoritate Capituli generalis commutationem et translationem illam faciant prout viderint expedire, et quid inde, etc.  30  De negotio de Eschardeborch conceditur domino Cistercii quod faciat scribi quibus et sub qua forma voluerit, prout melius viderit expedire auctoritate Capituli generalis.  31  De abbate de Dunemunde quem pater abbas pro sua contumacia excommunicavit et extra capitulum Ordinis depositionis sententiam promulgavit in ipsum, inquisita super his veritate decrevit Capitulum generale : excommunicationis sententiam esse iustam, depositionis vero sententiam tanquam contra diffinitionem capituli quarti, distinctionis septimae latam, pronuntiat esse nullam ; et licet pater abbas ex hoc per diffinitionem iam dictam depositionis sententiam meruisset, tamen de misericordia sustinetur, ita tamen quod quadraginta diebus sit extra stallum abbatis, et sex diebus in levi culpa, duobus eorum in pane et aqua. Abbas de Walquerda hoc ei denuntiet ; causa autem abbatis de Dunemunde abbati Morimundi committitur, et quod inde, etc.  32  Abbas tamen de Porta hoc anno filias suas de Dunemunde et de Walcana visitare personaliter non omittat.  33  Inspectio abbatiae de Mogelin quam dux Poloniae petit Ordini associari, committitur de Walsacensi et de Vallibus abbatibus, qui ad locum personaliter accedentes, pensatis omnibus quae secundum formam Ordinis sunt pensanda, faciant de toto illo negotio prout viderint expedire, non expectata licentia Capituli generalis, et quid inde, etc. ; et sit filia Morimundi.  34  Abbas Fontisclari qui non venit ad Capitulum generale nec se excusavit, poenam peragat, etc. Abbas Sanctarum Crucium hoc ei denuntiet.  35  Abbas Sancti Prudentii qui non venit ad Capitulum generale et nimis frequentat curias, poenam peragat, etc. Abbas Sacramoeniae hoc ei [denuntiet].  36  Querela inter abbatem Perseniae et abbatem Sancti Andreae committitur de Pietate Dei et de Campania abbatibus pace vel iudicio terminanda, et quid inde, etc.  37  Querela abbatis Sanctarum Crucium contra abbatem Populeti committitur abbati de Fontefrigido, pace vel iudicio terminanda, et quid inde, etc.  38  Querela abbatis de Commor contra abbatem de Ligno viridi committitur de Hines et de Iugo Dei abbatibus, pace vel iudicio terminanda, et quid inde etc. Abbas de Colle victoriae hoc eis denuntiet.  39  Pro negotio abbatis de Brueria quem episcopus Linguonniensis excommunicavit de facto cum de iure non posset, scribatur domino Cantuariensi archiepiscopo metropolitano ipsius, et eidem episcopo, ne contra privilegia Ordinis dictum abbatem et domum eius molestet, et ipsi abbati iniungitur ut pro privilegiis et libertate Ordinis viriliter se opponat. Abbas de Tinterna hoc ei denuntiet.  40  Abbas de Colle victoriae cui ad praesens de depositione parcitur, qui fecit sibi caput lavari a muliere, sex diebus sit in levi culpa duobus eorum in pane et aqua, et quadraginta diebus extra stallum abbatis ; tamen tale quid vel ab ipso vel ab aliis personis Ordinis de cetero nullatenus praesumatur.  41  Abbas de Bonoportu qui in praeiudicium libertatis Ordinis supposuit se per litteras suas archiepiscopi Rothomagensis arbitrio, licet esset propter hoc merito deponendus, quadraginta diebus sit extra stallum abbatis, et sex diebus sit in levi culpa, duobus eorum in pane et aqua. De poena autem fratris Bauduini conversi Caricampi per cuius culpam praedictum factum dicitur processisse, discretioni abbatis Frigidimontis committitur, et quid inde fecerint, etc. Praeterea domino episcopo Carinensi cuius consilio dictus abbas de Bonoportu deliquit, committitur ut id factum per suam industriam faciat penitus revocari.  42  Inspectio abbatiae monialium quae vocatur Dicumne pro qua petit comitissa Flandriae, committitur de Dunis et de Capella abbatibus ut ad locum personaliter accedentes pensatis omnibus, etc., et quid inde, etc., et sit filia Claraevallis.  43  Translatio abbatiae monialium quae vocatur Marcilliacum committitur de Quintiaco et de Reigniaco abbatibus, ut ad locum personaliter accedentes, etc. et quid inde, etc.  44  De querela abbatum venientium ad Capitulum generale minus honeste receptorum in grangia de Carboniis, committitur de Quintiaco et de Escharleiis abbatibus, ut inquisita super hoc diligentius veritate, faciant prout viderint expedire, et quid inde, etc.  45  De querela abbatum venientium ad Capitulum generale minus honeste receptorum in Loco regio et in grangia de Biot, committitur de Fonte morinensi et de Pratea abbatibus ut inquisita diligentius veritate faciant, etc., et quid inde, etc.  46  De constituendo procuratore in Curia domini Legati in communibus expensis Ordinis, committitur abbati Frigidimontis.  47  Querela de nece puerorum et ceteris excessibus in Alba ripa hoc anno perpetratis, committitur abbati Claraevallis, ut assumptis secum duobus abbatibus quos ad hoc opus idoneos noverit et ferventes, ad locum personaliter accedat et rei veritate diligentius inquisita et reperta, secundum quod ius Ordinis dictaverit illos quos culpabiles repererit, corripiat et puniat in plenitudine potestatis, et quid inde, etc.  48  Inspectio abbatiae monialium pro qua Ordini nostro incorporanda archiepiscopus Sanceburgensis rogavit Capitulum generale, committitur de Rueta et de Caesarea abbatibus ut ad locum personaliter accedentes, pensatis omnibus, etc., et quid inde, etc., et sit filia Victoriae.  49  Querela abbatissae et conventus monialium Sancti Desiderii contra abbates Trium Fontium et Alti Fontis super quadam compositione minus iuste facta, committitur de Igniaco et de Ripatorio abbatibus, pace vel iudicio terminanda, et quid inde, etc.  50  Querela abbatis Cluniaci contra abbatem de Superaddo committitur abbati Claraevallis ut per se vel per visitatorem quem ad partes illas hoc anno transmittet, veritatem facti dedecoris diligenter inquirat, et studeat viriliter corrigere delinquentes, et quid inde, etc.  51  Inspectio abbatiae monialium, quae appellatur Gaudium Beatae Mariae in dioecesi Suessionensi, pro qua nostro Ordini incorporanda regina Franciae rogavit Capitulum generale, committitur de Igniaco et de Longoponte abbatibus ut ad locum personaliter accedentes pensatis omnibus, etc. et sit filia Cistercii, et quid inde, etc.  52  Inspectio abbatiae monialium quae appellatur Passelet, committitur de Drondennensi et de Sancto Sergio abbatibus ut ad locum personaliter accedant, pensatis omnibus etc., et sit filia de Nenbotis, et quid inde, etc.  53  Querela abbatis de Colba contra abbatem de Lannim committitur de Herivado et de Novo Campo abbatibus, pace vel iudicio terminanda, et quid inde, etc.  54  Inspectio abbatiae monialium de Monciaco quam vir nobilis dominus Matheus de Roya aedificat, et petit Ordini associari, committitur de Prato et de Briostel abbatibus ut ad locum, etc. et sit filia Cistercii, et quid inde, etc.  55  Inspectio abbatiae monialium que dicitur Barra Dei, pro qua Ordini nostro incorporanda rex et regina Franciae et etiam Navarrae preces porrexerunt Capitulo generali, committitur de Ursicampo et de Guardo abbatibus, ut ad locum personaliter accedentes pensatis omnibus, etc., et quid inde, etc.  56  Translatio abbatiae Ulmeti ad locum competentiorem, de Elna, de Villario committitur abbatibus, ut ad locum personaliter accedentes pensatis omnibus, etc., et quid inde, etc.  57  Inspectio abbatiae monialium de Fonte Sanctae Mariae committitur de Othorborc et de Varnevillario abbatibus, ut ad locum personaliter accedentes pensatis omnibus, etc., et sit filia de Everbac, et quid inde, etc.  58  Inspectio abbatiae monachorum Sancti Salvatoris Legererensis committitur de Berdonis et de Oliva abbatibus, ut ad locum personaliter accedentes pensatis omnibus, etc. mittant ibi conventum de domo de Orta, si viderint expedire, et sit filia de Orta, et quid inde, etc.  59  Translatio abbatiae Bellifontis in Ungaria, de Pelyseo et de Bocham abbatibus committitur ut ad locum personaliter accedentes pensatis omnibus, etc. et quid inde, etc. Abbas de Pasto hoc eis denuntiet.  60  Inspectio abbatiae monachorum quam petit aedificari vir nobilis Redericus Fernandi, de Morerosa et de Mera abbatibus committitur ut ad locum personaliter accedentes pensatis omnibus, etc., et quid inde, etc., et sit filia Nuchariae.  61  Translatio abbatiae Ulmeti ad locum competentiorem, de Sylvacana et Francarum vallium abbatibus committitur ut ad locum personaliter accedentes pensatis omnibus, etc., et quid inde, etc.  62  Inspectio abbatiae monialium quae vocatur Vespremium quam rex Ungariae postulavit Ordini nostro incorporari, de Sancto Gothardo et de Sancta Cruce in Ungaria abbatibus committitur, ut ad locum personaliter accedentes pensatis omnibus, etc., et sit filia de Cyps, et quid inde, etc.  63  Inspectio abbatiae Vallis Dionysii in Ungaria, iterato committitur de Querce et de Sancta Cruce abbatibus ut ad locum personaliter accedant etc., et mittant ibi conventum de abbatia de Cyps ; quod si abbas de Cyps non potest ibi mittere conventum, abbas Morimundi transmittat, et sit filia Morimundi, et quid inde, etc.  64  Querela abbatis de Boeriis contra abbatissam Sancti Antonii Parisiensis committitur de Igniacio et de Fusniaco abbatibus, pace vel iudicio terminanda, et quid inde, etc.  65  Querela de Superaddo contra monialem quae vocatur Maria Nonis, committitur de Morerola et de Valle viridi abbatibus pace vel iudicio terminanda, et quid inde, etc.  66  Abbas Vallis magnae qui dicebatur quamdam pecuniae summam cum equo a quodam monacho suo qui fuit abbas Calercii retinuisse, quia veritate inquisita innocens est repertus, ab impetitione huiusmodi absolvitur a Capitulo generali.  67  Abbas Sancti Iohannis de Thauroca et abbas de Salseda qui hoc anno non venerunt ad Capitulum generale poenam peragant, etc. Abbas de Morerola hoc eis denuntiet.  68  Querela abbatis Claraevallis contra abbatem de Crista super nece cuiusdam conversi et aliis hoc negotium contingentibus, committitur de Tribus Fontibus et de Clarofonte abbatibus, pace vel iudicio terminanda, et quid inde, etc.  69  Querela abbatissae de Rurembe contra monachos, conversos et servientes abbatum de Dania, videlicet de Herivado, de Tuta Valle et de Cara Insula, committitur de Valle Sancti Petri et Campensi abbatibus, ut ad locum personaliter accedentes rei veritatem inquirant et in plenitudine potestatis quae corrigenda repererint studeant emendare, et quid inde, etc.  70  Abbas de Capella in Flandria qui conversum deprehensum in proprietate ultra summam in Usibus constitutam emisit cum habitu, levem culpam peragat tribus diebus uno eorum in pane et aqua, et dictum conversum redigat in familiarem.  71  Querela abbatis de Esrom contra abbatem de Hilda committitur de Novo Campo et de Herivado abbatibus, pace vel iudicio terminanda, et quid inde, etc.  72  Querela quae vertitur inter abbatem Claraevallis et abbatem Villarii in Brabantia super filiatione abbatiae monialium quae dicitur Camera Beatae Mariae, committitur de Balanciis et de Aureavalle abbatibus, qui ad locum personaliter accedentes pace vel iudicio terminent causam, et quid inde, etc.  73  Abbas Fontisfrigidi qui renuit ascendere ad matrem suam Grandisylvam, ad quam fuerat electus, licet de rigore Ordinis esset deponendus, quia tamen iustissimas causas ipsum habere certum est, parcitur ei a depositione, tamen tribus diebus sit in levi culpa uno eorum in pane et aqua, sententia in Usibus tamen super hoc constituta in suo robore permanente. 